«Спутник V»-р къалъытэ дуней псом щынэхъыфIу
Ди республикэм иужьрей жэщ-махуэхэм COVID-19 узыфэ зэрыцIалэр япкърыту къахутащ цIыху 70-м икIи сымаджэхэм я бжыгъэр 30703-м нэсащ.
КъБР-м и оперативнэ штабым къызэритымкIэ, тест Iэмалыр къагъэсэбэпу къэпщытэныгъэу 721654-рэ ирагъэкIуэкIащ. Хъужахэм я бжыгъэр 28820-рэ мэхъу. Иужьрей зы жэщ-махуэм къриубыдэу узыр щхьэщахауэ цIыху 88-рэ сымаджэщхэм щIатхыкIыжащ. Узыфэм илIыкIахэм я бжыгъэм 4 къыхэхъуащ, псори зэхэту апхуэдэхэр 749-рэ мэхъу. Мы зэманым госпиталхэм медицинэ дэIэпыкъуныгъэхэр щыхуащIэ сымаджэ 528-м, абыхэм ящыщу 77-р реанимацэм щIэлъщ. Республикэм щылажьэ госпиталиплIым гъуэлъыпIэ 655-рэ щIэтщ.
Коронавирусыр псом хуэмыдэу шынагъуэщ зи ныбжьыр илъэс 65-м щIигъуахэм, апхуэдэуи фошыгъу, гу-лъынтхуэ, лышх узыфэхэр зиIэ сымаджэхэм дежкIэ. Вирусым а узыфэхэр къигъэхъеймэ, ахэр куэдкIэ нэхъ хьэлъэу сымэджэнущ. Абы ипкъ иткIэ узым зэрызыщахъумэ санитар хабзэхэр ткIийуэ гъэзэщIэн хуейщ: цIыху куэд щызэхыхьэ щIыпIэхэм нэкIуIулъхьэр къыщывгъэсэбэп, щIэх-щIэхыурэ фи Iэхэр фтхьэщI, фыщызэхуэзэкIэ, IэкIэ сэлам зэвмых, IэплIэ зэхуэвмыщI. Фи температурэр дэкIуэеямэ, Iэмал имыIэу дохутыр фыкъеджэ.
Роспотребнодзорым зэрыжиIэмкIэ, къэрал нэхъ лъэщхэм узыншагъэмкIэ я министрхэм «Спутник V» урысей вакцинэр коронавирусым зэрыпэщIэт хущхъуэ нэхъыфIу къалъытащ. «Ди къэралым щащIа вакцинэр дуней псом къызэрыщалъытам къегъэлъагъуэ урысей медицинэ щIэныгъэр фIыуэ ипэкIэ зэрыкIуэтар», — жиIащ УФ-м узыншагъэр хъумэнымкIэ и министрым.
Тхьэхущынэ Ланэ.
